b'\n_START_ARTICLE_\nObnounce\n_START_SECTION_\nBiografija\n_START_PARAGRAPH_\nObnounce so jeseni 1998 ustanovili Rastko Gracin (kitara), Matja\xc5\xbe Kova\xc4\x8di\xc4\x8d (bas kitara) in Kruno Karlov\xc4\x8dec (bobni). Rastko in Matja\xc5\xbe sta pred tem igrala v skupinah Crastavci in Skepsa, Rastko pa tudi v Perpetuum Mobile. Glasba, ki so jo za\xc4\x8deli igrati, je imela veliko razli\xc4\x8dnih vplivov in idej, ki so jih zdru\xc5\xbeili v skupni \xc5\xbeelji po igranju agresivnega in melodi\xc4\x8dnega metala._NEWLINE_Pozimi istega leta so se zasedbi pridru\xc5\xbeili Dejan Ilje\xc5\xa1 (kitara), Robert Grnjak (klaviature) in Mitja Trop (vokal). Mitja je zaradi pomanjkanja \xc4\x8dasa skupino kmalu zapustil, novi vokalist v Obnounce pa je postal Dejan Razlag. Kasneje mesto vokalista prevzame Robert Grnjak, Dejan Razlag pa postane klaviaturist. V tem \xc4\x8dasu so Obnounce za\xc4\x8deli tudi koncertirati po klubih po vsej Sloveniji._NEWLINE_Leta 2000 iz Obnounce zaradi pomanjkanja \xc4\x8dasa odide Dejan Ilje\xc5\xa1, kmalu za njim tudi bobnar Kruno. Obnounce so obmirovali do za\xc4\x8detka 2001, ko so v svoje vrste dobili Darka Sen\xc4\x8darja (bobni) in Du\xc5\xa1ana Markovi\xc4\x87a (kitara)._NEWLINE_Zasedba takoj nadaljuje z resnim delom in trud je kmalu popla\xc4\x8dan. Spomladi 2001 nastopajo \xc5\xa1irom po Sloveniji, avgusta pa posnamejo demo CD. Februarja 2002 Obnounce posnamejo skladbo Rage Of Disease, ki izide na kompilaciji Slovenian Metal Vol. 1. Nadaljujejo tudi s koncerti po Sloveniji in Avstriji, z bolj ali manj znanimi doma\xc4\x8dimi in tujimi zasedbami._NEWLINE_Leto 2004 je prineslo odmor od nastopanja, ki ga izkoristijo za delo v studiu. Rezultat snemanja je prvenec Remnants Of Humanity, ki izide marca 2005 pri zalo\xc5\xbebi On Parole Productions. Album skozi osem skladb predstavlja dotedanje avtorsko delo zasedbe, slog pa lahko opredelimo kot melodi\xc4\x8dni death / black metal z mnogimi vplivi, od gothic do thrash metala. V \xc4\x8dasu izida prvenca Obnounce s skladbo Soul Reaper sodelujejo tudi na kompilaciji zalo\xc5\xbebe On Parole Productions, nasloveljeni New Order Volume One. Album Remnants Of Humanity so Obnounce promovirali s koncerti po vsej Sloveniji, za zaklju\xc4\x8dek pa so nastopili na festivalu Metal Camp 2005._NEWLINE_Na koncu leta 2005 so ponovno prekinili s koncertiranjem in vlo\xc5\xbeili ves \xc4\x8das in svojo energijo v snemanje drugega studijskega albuma. Kitarist Du\xc5\xa1an Markovi\xc4\x87 nato v poletju 2006 zapusti skupino. Kmalu ga nadomesti Ciril Kocbek. Jeseni 2006 zaklju\xc4\x8dijo s snemanjem novega materiala, rezultat pa je nov album Supreme Domination, ki je iz\xc5\xa1el februarja 2007. Album predstavlja deset avtorskih skladb modernega melodi\xc4\x8dnega death / black metala. Po izidu albuma je sledila turneja po vsej Sloveniji, med drugim so igrali tudi na festivalih Metal Camp 2007, Metal Kramp 2007 in Metal Mania 2008._NEWLINE_Poleti 2008 so izdali tudi video za skladbo Rise Of Greed iz albuma Supreme Domination._NEWLINE_Leta 2010 skupino zapustita bobnar Darko Sen\xc4\x8dar in kitarist Ciril Kocbek zaradi pomanjkanja \xc4\x8dasa. Kmalu ju nadomestita Simon \xc5\xa0krlec na bobnih in Igor \xc5\xa0imonka na kitari._NEWLINE_Skupina je leta 2011 izdala album Age of Darkness in nadaljevala s turnejo po Sloveniji. Konec leta 2011 je dolgoletni klaviaturist Dejan Razlag zapustil skupino, zamenjal pa ga je Filip Gregor. V letu 2012 je skupino zapustil tudi dolgoletni vokalist Robert Grnjak, namesto njega pa je pri\xc5\xa1el Rok Kodba. Leta 2013 so se odpravili na kratko evropsko turnejo, \xc5\xa1e pred turnejo pa je klaviaturist Filip Gregor skupino zapustil. Nadomestil ga je Zlatko \xc5\xa0krlec._NEWLINE_Skupina je ob 15-letnici v Mariboru odigrala poseben koncert, kjer so se na odru zbrali nekdanji \xc4\x8dlani Dejan Ilje\xc5\xa1 - kitara (1998 - 2000), Darko Sen\xc4\x8dar - bobni (2001 - 2010), Ciril Kocbek - kitara (2006 - 2010), Dejan Razlag - klaviature (2000 - 2011) in Robert Grnjak - vokal (1998 - 2012) ter odigrali \xc5\xa1tiri skladbe iz \xc4\x8dasov ustvarjanja skupine v letih 1998\xe2\x88\x922007, iz albumov Remnants of Humanity (2005) in Supreme Domination (2007). Konec leta 2013 je skupino zapustil vokalist Rok Kodba. Skupina od takrat ni ve\xc4\x8d koncertirala._NEWLINE_Septembra 2016 so se zbrali \xc4\x8dlani, ki so skupino sestavljali pred desetimi leti in pri\xc4\x8deli z vajami ter aktivnostmi za izdajo \xc4\x8detrtega albuma. Marca 2017 se jim je pridru\xc5\xbeil nov vokalist Ale\xc5\xa1 Elbl, v za\xc4\x8detku leta 2018 pa skupino zapusti Ciril Kocbek._NEWLINE_Skupina v letu 2018 nadaljuje kot pet \xc4\x8dlanska zasedba ter intenzivno delajo na \xc4\x8detrtem albumu in aktivnem koncertiranju.'